Evenimentele din SUA, amplificate de pandemie? Sociolog: Vine criza socială. Politicienii vor injecta ură și la noi.
Evenimentele recente din SUA vin pe fondul unor
prejudecăţi ce există de mult chiar şi într-o societate democratică. Criza cauzată de Covid-19 a adâncit problemele
deja existente şi tensiunile sociale. Europa e peste SUA când vine vorba de apărarea
drepturilor omului, consideră sociologul Gelu Duminică. Criza socială ce va urma crizei financiare
actuale va aduce, şi în România, politicieni care vor injecta ură.
Dacă te-ai gândit că revoltele din
SUA reprezintă un element de noutate, să ştii că nu este chiar aşa. Sociologul
Gelu Duminică îți explică de ce evenimentele de peste Ocean vin ca efect al
unor probleme cu care grupurile minoritare se confruntă peste tot în lume, de
secole.Şi
chiar dacă e foarte posibil ca protestele să nu ajungă şi în România, ne putem
aştepta ca, pe fondul crizei economice şi sociale ce va urma, tensiunile
sociale să persiste şi chiar să se amplifice.Uite ce spune sociologul: "Ceea ce vedem în momentul de faţă în SUA este doar un efect al inechităţilor istorice şi al faptului că unele comunităţi au fost lăsate la margine, din toate punctele de vedere. Prejudecăţile pe care le vedem în filme, pe care le vedeam în anii 60, încă sunt prezente. Tot ceea ce înseamnă criza coronavirus, criza medicală, a adâncit clivajele care existau înainte, iar lumea a avut nevoie de ţapi ispăşitori. Aduceţi-vă aminte ce s-a întâmplat în România, legat de romi, o altă minoritate care este scoasă de multe ori ca ţap ispăşitor şi care a trăit un tip de servitute relativ similară cu cea a afro-americanilor“. "În momentul în care ai sute de mii de oameni pe străzi, trebuie să fii conştient că printre oamenii ce protestează paşnic sunt şi tot felul de descreieraţi, e logic şi normal. Ceea ce va rămâne în istorie, va rămâne faptul că în anul 2020 America a trebuit să facă faţă unei mişcări antirasiste, poate mult mai mare, mult mai influentă decât cea din anii 60-70. Ceea ce urmează în următorii ani, respectiv criza financiară şi care va genera o criză socială, va aduce cu sine inclusiv politiceni care vor injecta ură, în loc de solidaritate“, a mai spus el.